remissie van eenen dootslage voere
willeken de walsche
kaerle etc. doen te wetene eenen yegelycken tegewoirdich
ende toecomende dat wy ontfangen hebben die oitmoedige
supplicatie van joesen de walsche schamele jonck
geselle vleeschouwere woenende bynnen deser onser stadt van bruessele
inhoudende hoe dat des sondaighs voere derthienmisse lestleden hy suppliant
ende willeken de walsche hebben tsamen zitten drincken inden bonten os
bynnen deser onser voirs. stadt van bruessele ende met hem diverse andere
persoonen als gielis de wolf weert aldair hennen blocxschoen cornelys
van yssche ende meer andere ende nadyen zy al tsamen alzoo dair geseten
hadden tot omtrent vii uren des avonts zoo quamen oyck aldair int
zelve gelach merten de smet ende corst daernae oyck claes van
bellingen des voirs. mertens zwager welcke claes totten voirs.
merten zeyde laet ons gaen het is tyt thuyswaerts te gaene dairop
de voirs. merten antwoirde het is noch vroech genoech ende
begonsten de voirs. merten ende willeken te sprekene van calfsvellen ende
scaepsvellen te coopene deen tegen dandere zoo dat finalyck de voirs.
willeken coght tegen den voirs. merten zekere calfsvellen tstuck om
ii stuyver een oert m$$ alzoo hy hem die geloeft hadde seggende de voirs. willeken
ick zalse y betalen ende zweerende zeyde ghy sultse my oyck leveren dwelck
hoirende de voirs. claes van bellingen zeyde totten voirs. merten$ wat
wildy veel co$mereschapen laet ons gaen thuyswaert het is goet
zondach syne gesellen zoudent van gheender weerden houden oft
gelycke woerden ende mits dien zoe was dair gebracht eenen versschen
pot byers den welcken een man van buyten geheeten jan molenberch
ende die welcke van hueren gelage nyet en was van selven sonder
heeten aenveerde ende dranck vuyten zelven pot wairom de
voirs. willeken hem zeer stoerde seggende totten selven ghy rabbaut
wat hebdy onsen pot te aenveerden ick soude u den pot op u
bachuys smyten ende stiet hem met zynder hant op zynen boesem
dair op de voirs. molenberch antwoirde met grammen moede
zeggende totten voirs. willeken wair om stoot ghy my waerdy dair
buyten ghy en zoudet my alzoo niet stooten ende doen zeyde
de voirs. claes van bellingen oick met fellen evelen woerden
totten voirs. willeken wair om stoet ghy hem hy en is
gheen rabbaut hy is mans genoech wat meyndy dat wy
noyt lieden gesien en hebben doen seyde de voirs. willeken
totten voirs. molenberch ghaet vuyt onsen gelage oft ick zal
u dair vuyt doen ghaen dwelck de voirs. claes van bellingen
hoirende zeyde totten voirs. willeken met fellen woerden hy en
zal nyet daervuyt ghaen hy mach dair zitten zoe wel als ghy
ende hy sal dair sitten in spyte uwes alles danck wat meyndy
dat wy noyt lieden gesien en hebben dan u ende doen track
hy suppliant zyn mes vuyte opten voirs. claes maer en heeft
dairmede nyet gesmeten want hy gehouden was byde
ommestaenders ende ter stont zoe voer de voirs. claes aenden
heert ende nam zeere haestelyck eenen grooten yseren hael in zyn hant
ende willeken was alzoe zaen aenden hael als hy ende nam
oyck eenen hael ende hebben alzoe malcanderen gesmeten
zoo dat de voirs. van bellingen twee oft drye slagen vanden
zelven hael creech op zyn hooft ende de voirs. willeken eenen
oft twee op zynen arm oft hant ende zyn alzoe ter stont
byden geselschape gescheyden geweest naeden welcken
zoe heeft de voirs. van bellingen wel omtrent xiiii dagen
tyts achter straten gegaen droncken drinckende ende hem qualyck
verwarende ende is alzoe van levend lyve ter doot gecomen
dweck den suppliant vuyt gront zyns herten leet is overmits
welcke dootslach hy suppliant hem ysindert geabsenteert
heeft vuyt dese onse voirs. lande van brabant ende en
zoude aldair niet dorren wederkeeren ten waere dat hem
ierstwerff hierop onse gracie ende genade verleent
wordde beduchtende rigeur van justicien alzoo hy
suppliant zeeght ons dair om zeere oitmoedelyck biddende
waer om zoe eest dat wy desen aengesien compassye
ende medelyden hebbende metten voirs. suppliant ende willende
in desen gracie ende genade prefereren voere rigeur van
van justicien genegen wesende tot zynder beden ende supplicatien
hebben inden gevalle als boven den selven suppliant vergeven geremitteert
ende quytgeschouden vergeven remitteren ende schelden quyte vuyt
sunderlinger gracien by dese onse brieve tfeyt dootslach ende mesval
boven geruert eensamelyck met alle pene ende amende corporelle ende
criminelle dair inne hy suppliant hem overmits ende vuyt zaken van
tgene des voirs. is ende dair aen cleven mach tegen ons onse hoocheyt
ende justicie ennichsins mach hebben ontgaen ende hebben hem dyen
aengaende gerestitueert ende gestelt restitueren ende stellen by desen
tot zynen goeden naeme ende fame alomme bynnen onsen voirs. landen
van brabant ende anderen onsen landen ende heerlicheyden vuytgescheyden
bynnen deser onser voirs. stadt van bruessele ende vryheyt der selver
ende tot zynen goeden nyet geconfisqueert zynde gelyck ende in
alder manieren als hy was voere de toecompst vanden voirs. dootslage
imponerende hier op een eeuwich geswych onsen procureur generael ende allen
anderen onsen ende onsen vasallen ende smaelre heeren richteren justicieren
officieren dieneren ende ondersaten des voirs. ons lants van brabant ende
anderen onsen landen ende heerlicheden satisfactie nochtans gedaen
zynde der geinteresseerde pertie zoe verre die niet gedan en zy ende
ennige dair toe diene civilyck alleenlyck behoudelyck dat de voirs.
suppliant ter causen vander voirs. mesdaet ons schuldich zal zyn
zekere amende civile te betalene nade gelegentheyt vander voirs.
mesdaet ende faculteyt van zynen goeden ende dat hy oyck gehouden
wert te betalene de redlycke costen van justicien hier omme gedaen
ende te doene ter arbitraigen ende taxatien van onsen zeer lieven
ende getrouwen die cancellier ende andere lieden vanden raide
geoirdineert in onse voirs. lande van brabant die wy dair toe
committeren by desen ontbieden dair om ende bevelen den selven
onsen cancellier ende raidtslieden dat geroepen die ghene die
dairom zelen behoiren geroepen te zyne zy procederen ende
doe procederen wel ende dueghdelyck totten interinemente
ende verificatie van desen ende totter taxatien vander voirs.
amende civile ende costen van rechte dwelck gedaen
ende de voirs. amende civile ende costen van rechte
betaelt zynde in handen vanden gheene die dat behoiren zal
zy onsen drossaet van brabant provoest des marissaulx meyere van
luevene amman van bruessele schouthetten van antwerpen
ende vanden bossche ende voits allen anderen onsen ende
onsen vasallen ende smaelre heeren richteren justicieren officieren
dieneren ende ondersaten tegewoirdich ende toecomende huere
stedehouderen ende elcken van hen besundere zoo hem toebehoiren
den voirs. suppliant van deser onser tegewoirdiger gratien remissien
ende quytscheldingen ende van allen den inhouden van desen
inder vuegen ende manieren boven verhaelt tot eeuwigen
dagen peyselyck vredelyck ende volcomelyck doen ende
laten genyeten ende gebruycken zonder hem te doene oft te
laten geschyeden nu oft hier naemaels ennich hinder stoot
oft belet ter contrarien in enniger manieren maer zoo verre
zynen persoon$ oft ennige van zynen onverbuerden goeden ter causen
vois. gevangen gearresteert oft becommert waeren in enniger
manieren zy ende elck van hen die zelve ter stont ende
zonder vertreck ontslaen setten ende stellen oft doen ontslaen
zetten ende stellen tot volcommender delivrantie want ons alzoe
gelieft ende te dyen eynde dat dit vaste ende gestentich zy
ende blyve tot eeuwigen dagen zoe hebben wy onsen zegel
hier aen doen hangen behoudelyck ons in andere zaken onsen rechte
ende eenen yegelycken dessins gegeven inder voirs. onse
stadt van bruessele inde maent van februario int jaer
ons heeren duysent vyfhondert dryeendetwintich nae
costumen van scriven ons hoifs van brabant ende van onsen
rycken te wetene vanden roomschen etc. tvyfste ende
vanden spaengsschen etc. dachste aldus stont gescreven
boven opte plycke byden keyser in zynen rade ende
geteekent mayeurs ende noch visa